ओडिशा और छत्तीसगढ़ में कीमतों और मांग में एक साथ तेजी आ रही है जबकि कर्नाटक में उत्पादन की तुलना में बिक्री नहीं बढ़ रही है जिससे वहां लौह अयस्क का भंडार जमा है। कर्नाटक में लौह अयस्क का इस्तेमाल करने वाली कंपनियों खासकर इस्पात कंपनियों ने ज्यादा कीमतों के कारण राज्य के बाहर से इसे मंगाने का फैसला किया था। इसे देखते हुए एनएमडीसी ने जून में कर्नाटक में कीमतों में कटौती की थी। कर्नाटक में जेएसडब्ल्यू स्टील और कल्याणी स्टील खनन कंपनियों की मुख्य ग्राहक हैं। लेकिन इन दोनों कंपनियों ने इस बारे में पूछे गए सवालों का जवाब नहीं दिया। इस उद्योग के एक अधिकारी ने कहा कि कीमतों में तेजी, व्यापार युद्घ और नीतिगत कारणों को देखते हुए दिसंबर से कीमतों में गिरावट शुरू होगी। एनएमडीसी की कुल बिक्री अच्छी है लेकिन पिछले तीन महीनों में कर्नाटक में उत्पादन की तुलना में बिक्री कम है। इस दौरान राज्य में कंपनी का कुल उत्पादन 43.7 लाख टन रहा जबकि बिक्री केवल 17 लाख टन रही। छत्तीसगढ़ में पिछले 3 महीनों के दौरान कुल उत्पादन 94.4 लाख टन रहा जबकि बिक्री 1.189 करोड़ टन रही।